ส่อแววกินแห้ว‘รถเมล์น้ำ-ไฟ-ฟรี’
ประชาชนกินแห้ว ปลัดคลังระบุไร้อำนาจต่ออายุลดค่าครองชีพ เชื่อเงินเฟ้อพุ่งแน่
20 ส.ค. 2554

ประชาชนกินแห้ว ปลัดคลังระบุไร้อำนาจต่ออายุลดค่าครองชีพ เชื่อเงินเฟ้อพุ่งแน่
นายอารีพงศ์ ภู่ชอุ่ม ปลัดกระทรวงการคลัง เปิดเผยว่า จนถึงขณะนี้กระทรวงการคลังไม่สามารถตัดสินใจทางนโยบายได้ว่าจะต่ออายุมาตรการลดค่าครองชีพที่จะหมดอายุลงในสิ้นเดือน มิ.ย.นี้ออก ไปได้ เนื่องจากเป็นการใช้งบประมาณแผ่นดินเข้าไปชดเชยการดำเนินการแก่รัฐวิสาหกิจ จึงเป็นอำนาจการตัดสินใจเชิงนโยบายของรัฐบาลต้องผ่านการอนุมัติของที่ประชุมคณะรัฐมนตรี (ครม.)
“ตอนนี้เราไม่มีผู้อนุมัติการใช้เงิน ผมก็ตัดสินใจเองไม่ได้ว่าจะต่ออายุมาตรการหรือไม่” นายอารีพงศ์ กล่าว
อย่างไรก็ดี การตัดสินใจต่ออายุมาตรการในช่วงที่รัฐบาลไม่สามารถอนุมัติโครงการได้อาจจะต้องมีการหารือร่วมกันระหว่างสำนักงบประมาณ กระทรวงคมนาคม และกระทรวงการคลัง ว่าจะมีแนวทางใดบ้างที่จะสามารถขยายเวลาอายุมาตรการออกไปได้
ปลัดกระทรวงการคลัง ยอมรับว่า หากยุติมาตรการค่าครองชีพลงก็จะส่งผลให้อัตราเงินเฟ้อปรับตัวเพิ่มขึ้น ซึ่งจะส่งผลกระทบกับประชาชนกลุ่มที่มีรายได้ต่ำและไม่มีรายได้เพิ่มเติม ส่วนเกษตรกรจะไม่ได้รับผลกระทบมากนัก เพราะราคาสินค้าเกษตรปรับตัวขึ้นค่อนข้างมาก
อย่างไรก็ตาม กระทรวงพาณิชย์คงจะมีมาตรการดูแลค่าครองชีพ ซึ่งจะช่วยบรรเทาผลกระทบให้กับประชาชนได้ระดับหนึ่ง
มาตรการลดค่าครองชีพที่รัฐบาลช่วยประชาชนใน 6 เดือนที่มาใช้งบประมาณในการชดเชย 1.39 หมื่นล้านบาท ประกอบด้วย โครงการรถเมล์ รถไฟ ฟรี ค่าไฟฟ้าไม่เกิน 90 หน่วยฟรี และการตรึงราคาก๊าซหุงต้ม
ทั้งนี้ โครงการรถเมล์ฟรีนั้นรัฐบาลจะต้องชดเชยให้กับองค์การขนส่งมวลชนกรุงเทพ (ขสมก.)วันละ 6 ล้านบาท จากจำนวนรถเมล์ที่วิ่งวันละ 800 เที่ยว
ขณะที่โครงการรถไฟฟรีนั้นจะได้รับการชดเชยจากรัฐบาลเดือนละ 700-100 ล้านบาท ระยะเวลา 6 เดือน จะตกรวมเป็นเงิน 600 ล้านบาท โครงการใช้ไฟฟรีสำหรับผู้ใช้ไม่เกิน 90 หน่วยนั้น จะครอบคลุมผู้ใช้ไฟทั้งประเทศ 8.81 ล้านราย คาดว่าจะช่วยให้ประชาชนประหยัดค่าไฟฟ้าต่อครัวเรือน 170.45 บาท ในเขตพระนคร และ 136.66 บาทต่อเดือนในเขตภูมิภาค ต้องชดเชยรวม 6,811 ล้านบาท ในช่วง 6 เดือน
โครงการใช้น้ำฟรีไม่เกิน 30 ลูกบาศก์เมตรต่อเดือน ซึ่งจะครอบ คลุมผู้ใช้น้ำ 8.2 ล้านราย ใช้เงินชดเชย 5,840 ล้านบาท